Min hulp vir SA’ner in Thaise tronkAshley Oosthuizen (22) is in 2020 in Thailand in hegtenis geneem en van internasionale dwelmhandel aangekla. (Foto: Facebook / Ashley Oosthuizen) Die geliefdes van Ashley Oosthuizen (22), ’n Suid-Afrikaner wat al bykans twee jaar lank in ’n Thaise tronk aangehou word, doen ’n beroep op die regering om dringend aandag aan haar en haar saak te verleen. Oosthuizen se gesin vrees ook dat hulle nou selde met haar in kontak sal mag tree nadat sy onlangs na ŉ nuwe gevangenis geskuif is. Haar ouers het glo in Desember verlede jaar laas met haar gepraat. Oosthuizen is op 8 Oktober 2020 op dwelmverwante aanklagte in hegtenis geneem nadat sy vir die ontvangs van ’n pakkie wat by haar werksplek afgelewer is, geteken het. Die pakkie was nie aan Oosthuizen geadresseer nie, maar aan die voormalige eienaar van die Hot in the Biscuit-restaurant in Koh Samui waar sy ŉ bestuurder was. Die restaurant het ten tyde van die voorval aan haar destydse kêrel, wat as Triss Nepps (Tristan Nettles) op sosiale media bekend staan, behoort. Oosthuizen is op die plek in hegtenis geneem, skuldig bevind op aanklag van internasionale dwelmhandel en die doodstraf opgelê. Haar vonnis is op 8 Oktober na lewenslange tronkstraf verander. Sy en haar geliefdes beweer egter sy is onskuldig en het geensins kennis gedra van die inhoud van die pakkie wat glo uit die Verenigde Koninkryk gestuur is nie. Oosthuizen se regsverteenwoordiger het in November verlede jaar ’n appèlaansoek in die hof gebring wat moontlik eers oor 18 maande aangehoor sal word. Nepps het sedertdien op verskeie platforms en ook aan dié regsverteenwoordiger erken dat hy vir die misdaad verantwoordelik is. ŉ Lasbrief vir sy inhegtenisneming is in Thailand uitgereik, hoewel hy glo reeds landuit gevlug het. Nepps is na bewering ŉ gewoontemisdadiger met ŉ lang kriminele rekord. Oosthuizen het geen vorige oortredings nie en het kort nadat sy haar matriekloopbaan aan Hoërskool Outeniqua voltooi het, na Thailand gereis. Sy wou glo in dié land werk om geld vir verdere studie te spaar en eindelik ŉ beter lewe vir haarself te verseker. Oosthuizen het aanvanklik saam met haar hoërskoolliefde na Thailand gereis, maar nadat die verhouding verbrokkel het met Nepps in ŉ verhouding getree. Verskeie pleidooie is oor die afgelope paar maande vir haar vrylating op sosiale media gedeel. Oosthuizen se pa, André, sê hulle kry egter geen ondersteuning van die Suid-Afrikaanse regering en -ambassade in Thailand nie, en dat geen regeringsverteenwoordiger Oosthuizen al besoek of gekontak het nie. Maroela Media wag nog vir die regering se terugvoer ná navrae. Die departement van internasionale betrekking en samewerking (Dirco) het gesê hulle is bewus van Oosthuizen se inhegtenisneming in Thailand en dat die departement en ambassade “standaard bystand” aan die familie verleen. Volgens die departement is hy nie in ŉ posisie om by enige regsprosesse in ŉ ander land in te meng of in te gryp nie.